የመንግሥት ተማሪዎችን ዩኒፎርምና የትምህርት ቁሳቁስ ለመሸፈን ኅብረተሰቡ 600 ሚሊዮን ብር እንዲለግስ ጥሪ ቀረበ
አስተዳደሩ 1.7 ቢሊዮን ብር መድቧልየአዲስ አበባ ከተማ አስተዳደር ለ2013 ዓ.ም. የትምህርት ዘመን  የመንግሥት ትምህርት ቤት ተማሪዎች የሚያስፈልጋቸውን ዩኒፎርም፣ ጫማና የትምህርት ቁሳቁስ ለማሟላት ኅብረተሰቡ ስድስት መቶ ሚሊዮን ብር እንዲለግስ ጥሪ አቀረበ፡፡አስተዳደሩ ጳጉሜን 2012 ዓ.ም. በተለያዩ መርሐ ግብሮች ለማሳለፍ የወጠነውን ዕቅድ ይፋ ሲያደርግ የተገኙት በአስተዳደሩ የወጣቶችና በጎ ፈቃድ ማስተባበሪያ ቢሮ ኃላፊ አቶ አብርሃም ታደሰ እንደተናገሩት፣ ለ2013 ዓ.ም. ሁሉም  ተማሪ ወጥ የሆነ ዩኒፎርምና ጫማ እንዲለብስ እንዲሁም የትምህርት ቁሳቁስ እንዲያገኝ ለማስቻል ኅብረተሰቡ የሚያደርገውን ዕገዛ እንደ ከዚህ ቀደሙ በዓይነት ሳይሆን በገንዘብ እንዲያደርግም ጠይቀዋል፡፡አቶ አብርሃም እንዳሉት፣ አስተዳደሩ ከኅብረተሰቡ ከሚሰበሰበው 600 ሚሊዮን ብር በተጨማሪ 1.7 ቢሊዮን ብር መድቧል፡፡ለ600 ሺሕ ተማሪዎች ዩኒፎርምና የትምህርት ቁሳቁስ ለ400 ሺሕ ያህል ተማሪዎች ደግሞ በሙያተኛ የተደገፈና ደረጃውን የጠበቀ የምገባ ሥርዓት የሚካሄድ መሆኑን አቶ አብርሃም ገልጸው፣ ዓምና ግብዓቶቹ ለተማሪዎች ቀርበው የነበረ ቢሆንም፣ በ2013 ዓ.ም. አዲስ ዩኒፎርም እንዲለብሱ፣ ለአንድ ተማሪ አንድ ጫማ በሚል መርሐ ግብር ለ600 ሺሕ ተማሪዎች ጫማ፣ በ241 ትምህርት ቤቶች የመመገቢያና የማብሰያ ግንባታ ለሁሉም ተማሪዎች ጥራቱን የጠበቀና ተመሳሳይ የትምህርት ግብዓትና ለሁሉም ሴት ተማሪዎች የንፅህና መጠበቂያ አቅርቦት ይካሄዳል፡፡ በተሳካ ሁኔታ እንዲከናወን ከኅብረተሰቡ 600 ሚሊዮን ብር በገንዘብ የሚጠበቅ ይሆናል ብለዋል፡፡ዓምና የምገባ ፕሮግራምና ዩኒፎርም በመቅረቡ፣ የትምህርት መጠነ ማቋረጥና መቅረት እንዲቀንስ አስተዋጽኦ ማድረጉንና ተማሪዎችና መምህራን በትምህርት ላይ ትኩረት እንዲያደርጉ ትልቅ ሚና መጫወቱን በመግለጽ፣ የ2013 ዓ.ም. የትምህርት ዘመን በተሳካና በተሻለ ሁኔታ እንዲከናወን ድጋፍ ያስፈልጋል ብለዋል፡፡   በጥሬ ገንዘብ ብቻ የሚሰበሰበው ሀብት በአዲስ አበባ ከተማ አስተዳደር ማኅበራዊ ትረስት ፈንድ ገቢ የሚደረግ ሲሆን፣ ይህም የተደረገበት ምክንያት የተለያየ ይዘት፣ ዓይነትና ጥራት ያላቸውን ግብዓቶች  ለተማሪዎች መስጠት ልዩነትን ስለሚፈጥርና ይህንን ለማስቀረት ተመሳሳይነት ያላቸውን የትምህርት ግብዓቶች ለማከፋፈል መሆኑንም ተናግረዋል፡፡ኮቪድ-19 በኢትዮጵያ መከሰቱን ተከትሎ አስተዳደሩና የከተማዋ ነዋሪዎች ለተቸገሩ ቤተሰቦች ድጋፍ ሲያደርጉና ሲረዱ መቆየታቸውን ያመሰገኑት አቶ አብርሃም፣ እነዚህ ወገኖች የአዲስ ዓመት በዓልን ደስተኛ ሆነው እንዲያሳልፉ ምግብ ነክና ምግብ ነክ ያልሆኑ ቁሳቁሶችን ኅብረተሰቡ በዓይነት እንዲለግስም ጠይቀዋል፡፡ከ480,000 ሺሕ በላይ የኅብረተሰብ ክፍሎች እስከ ታች ባለው አወቃቀር ዕርዳታ ያስፈልጋቸዋል ተብለው የተለዩ ሲሆን፣ በወረዳ፣ በክፍለ ከተማና በተመረጡ ማዕከላት በሚሰበሰበው ድጋፍ ኅብረተሰቡ እንዲሳተፍ ጥሪ አስተላልፈዋል፡፡